Pietų Žemutinė Kalifornija

Pietų Žemutinė Kalifornija (isp. Baja California Sur) – valstija Meksikos šiaurės vakaruose, Kalifornijos pusiasalio pietinėje dalyje. Sostinė – La Pasas. Meksikos valstija nuo 1974 m. Geografija Ribojasi su Žemutine Kalifornija šiaurėje. Rytinę dalį skalauja Kalifornijos įlanka, o vakarinę – Ramusis vandenynas. Prie Pietų Žemutinės Kalifornijos krantų daug nedidelių salų. Paviršius rytuose ir pietuose kalnuotas (Siera de la Chigantos, Siera de Santa Lusijos, Siera de San Lasaro kalnagūbriai), yra užgesusių ir veikiančių ugnikalnių; vakaruose – Magdalenos ir kitos žemumos. Klimatas tropinis, sausas ir labai karštas (tropinių dykumų), tik valstijos pietuose drėgnas ir karštas. Prie Kalifornijos įlankos per metus iškrinta apie 100 mm kritulių, prie Ramiojo vandenyno – daugiau kaip 300 mm. Šiaurės vakaruose yra El Viskaino dykuma. Upės trumpos, daugiausia periodinės. Įsteigtas El Viskaino biosferos rezervatas, yra Siera de San Fransisko uolų piešiniai (pasaulio paveldo objektai). Ekonomika Svarbi ūkio šaka – turizmas. Kabo San Lukasas, La Pasas, San Chose del Kabas yra populiarūs kurortai, gausiai lankomi amerikiečių. Taip pat auginama medvilnė, alyvuogės, cukranendrės, sorgai, kviečiai, daržovės, dirbtinai drėkinamose žemėse – vynuogės, datulės, citrinos, persikai. Verčiamasi žvejyba, gyvulininkyste (ožkos, avys, galvijai). Išgaunami fosforitai, vario rūda, akmens druska. Didžiausi miestai 2020 m., tūkst. gyventojų: La Pasas – 250,1 Kabo San Lukasas – 202,6 San Chose del Kabas – 136,2 Siudad Konstitusjonas – 43,8 Šaltiniai